b'\n_START_ARTICLE_\nGarnisons Kirkeg\xc3\xa5rd\n_START_SECTION_\nGrundl\xc3\xa6ggelse\n_START_PARAGRAPH_\nI 1664 blev der efter dekret fra kong Frederik III anlagt en ny gravplads uden for den s\xc3\xa5kaldte demarkationslinje, dvs. udenfor det omr\xc3\xa5de op mod K\xc3\xb8benhavns volde, der af milit\xc3\xa6re hensyn skulle fritholdes for bebyggelse m.v. Nogenlunde samtidig med anl\xc3\xa6ggelsen af Soldaterkirkeg\xc3\xa5rden anlagde man ogs\xc3\xa5 Skibskirkeg\xc3\xa5rden, den nuv\xc3\xa6rende Holmens Kirkeg\xc3\xa5rd. S\xc3\xa5ledes havde h\xc3\xa6ren og fl\xc3\xa5den s\xc3\xa6rlige begravelsespladser. Skibskirkeg\xc3\xa5rden blev lagt under fl\xc3\xa5dens kirke, Holmens Kirke, men en tilsvarende ordning fandtes ikke for soldaterkirkeg\xc3\xa5rden. Det valgte omr\xc3\xa5de var dog ganske uegnet til form\xc3\xa5let. Det er gammel strandeng, hvor grundvandet stod s\xc3\xa5 h\xc3\xb8jt, at det var sv\xc3\xa6rt at f\xc3\xa5 ligene anbragt dybt nok nede. I 1671 gjorde man dog visse forbedringer ved at indhegne omr\xc3\xa5det med palisader og grave gr\xc3\xb8fter. 13. juli 1671 var der officel indvielse af kirkeg\xc3\xa5rden. Den var dog ikke s\xc3\xa6rlig benyttet de f\xc3\xb8rste \xc3\xa5rtier. I 1706 indviedes den nye Garnisonskirke ved Sankt Ann\xc3\xa6 Plads, hvorfor de mest velbesl\xc3\xa5ede \xc3\xb8nskede enten at blive jordet inde i selve kirken, eller p\xc3\xa5 den tilh\xc3\xb8rende kirkeg\xc3\xa5rd t\xc3\xa6t op ad kirkens mure.\n_START_SECTION_\nPestkirkeg\xc3\xa5rd\n_START_PARAGRAPH_\nMen efterh\xc3\xa5nden var det dog ikke kun fattige menige, der blev begravet p\xc3\xa5 kirkeg\xc3\xa5rden udenfor voldene. Man h\xc3\xb8rer om problemer med en giftig stank i omr\xc3\xa5det, da de mange lig var lagt med for lidt jord over sig. I 1711 blev K\xc3\xb8benhavn angrebet af en frygtelig pestepidemi, der dr\xc3\xa6bte 23.000 k\xc3\xb8benhavnere. P\xc3\xa5 grund af smittefaren skulle alle pestd\xc3\xb8de v\xc3\xa6re begravede indenfor 24 timer, uden nogen former for ceremoniel. Man blev n\xc3\xb8dt til at etablere endnu en kirkeg\xc3\xa5rd, Den kommunale Pestkirkeg\xc3\xa5rd klods op ad Garnisonskirkeg\xc3\xa5rden for at f\xc3\xa5 plads til de mange lig. P\xc3\xa5 grund af pesten var det ikke kun milit\xc3\xa6rpersonel, der blev jordf\xc3\xa6stet her. Men f\xc3\xb8rst fra 1720 anvendtes Garnisons Kirkeg\xc3\xa5rd regelm\xc3\xa6ssigt som almindelig kirkeg\xc3\xa5rd. Navnet Garnisons Kirkeg\xc3\xa5rd har v\xc3\xa6ret anvendt siden 1728.\n_START_SECTION_\nKirkeg\xc3\xa5rden i dag\n_START_PARAGRAPH_\nGarnisons Kirkeg\xc3\xa5rd er stadig pr\xc3\xa6get af, at det er soldaternes kirkeg\xc3\xa5rd. Den er en selvst\xc3\xa6ndig, menighedsr\xc3\xa5dsdrevet kirkeg\xc3\xa5rd underlagt H\xc3\xa6rens \xc3\xb8verste myndighed.'